Изключително спорна и до днес е рождената дата на пророчицата Ванга – Радио Верига Фокус
Петрич. Изключително спорна и до днес е рождената дата на пророчицата Ванга. Това каза за Радио „Фокус“ – Пирин Зоя Димитрова, уредник в къща-музей „Ванга“ – Петрич. По думите й изключително спорен е и процесът за установяването й, затова до ден днешен не може да застанем с ясни и категорични позиции коя е истинската рождена дата на Ванга, поради факт, че съществуват документи и с двете дати. „Но по нейни собствени думи истинската й рождена дата е 31 януари 1911 година и аз съм склонна да се доверя на нейните спомени, и на това което самата тя е знаела и което тя предава в някои от книгите, за които тя дава благословията да се напишат. една от тези книги е на Красимира Стоянова, на нейната племенница – „Истината за Ванга“. Така че общо взето въпросът със спорната рождена дата на Вангелия е изключително сложен и няма скоро да бъде решен“, каза още Димитрова. По отношение детските години на пророчицата Ванга, Зоя Димитрова обясни, че тя  израства в изключително обикновено семейство. „Губи своята майка когато е едва 2-годишна, а година по-късно остава и без своя баща поради факта, че баща й Панда Сурчев е мобилизиран по време на Първата световна война да се бори в българската армия. Именно тогава тя остава на грижите на своята  баба по майчина линия и на съседка, която помага за отглеждането на малкото дете. Когато баща й се завръща от армията, той взима Вангелия и започва да я отглежда, но за съжаление в изключителна мизерия“, допълни Димитрова. Тя добави, че  поради тази причина години по-късно когато се установяват в Ново село, Ванга като най-голямо дете в семейството е имала изключително много задачи и натоварености. „Една от отговорностите й е била да прибира пълните менци с млякото на своя баща, който по това време е пастир. Именно тогава, в една лятна вечер, в една буря тя ослепява“, уточни Димитрова. Тя коментира и това, че няма как категорично да кажем дали Ванга получава способностите си след тази буря. „Тя самата, отново пак по нейни собствени думи, твърди, че получава дарбата си години по-късно чак когато е на 30-годишна възраст, което е близо 18 години след прословутата вихрушка, в която попада Вангелия“, каза Димитрова. Ливия НИНОВА